钦定古今图书集成/历象汇编/庶征典/第134卷 > 《贺秦州河清表》唐·崔融
## 钦定古今图书集成/历象汇编/庶征典/第134卷 > 《贺秦州河清表》唐·崔融

臣闻“崇高不极之谓天，广博无涯之谓地。”若乃参天
地之元化，代覆育之神功者，其在圣人乎？故能俯同
五情，恩浸八纮，允膺千载，仁霑万代。明灵之贶，自我
所招，幽显合符，斯其效矣。伏惟皇帝陛下家六合，驭
三光，摧明允之一心，置于天下之腹；用徇齐之四目，
招于万物之情。蜻虫麛卵之所安，犹怀夕惕；舆颂刍
荛之瞽说，尚回天眷。其所爱育者多矣，而况于鳏寡
孤独乎？其所容纳者众矣，而况于公侯卿士乎？至若
削平宇宙，混一华夷，乃武也；政教会昌，乐新礼创，乃
文也；穆岩廊以凝睇，调风雨于绝垠，乃圣也；运埏埴
以裁成，动阴阳而不测，乃神也；体兹四霁，侔彼两仪，
神物之来，盖惟常理。伏见《秦州刺史〈表〉》，“今月某日，黄
河水复清，深浅澄映，百有馀里。清自龙门之下，验登
期以御天；波及万春之卑，表无疆以弥寿。”臣闻道之
所格者弘，则灵之所感者大；德之所包者厚，则地之
所应者深。是以十祀登期，自古叹其难遇。一岁之内，
祚圣人而再清；求诸典坟，竟无伦匹。在于明世，绝后
光前。宜其上答灵心，升中告禅，金声玉振，合百神于
介丘；玉辂朱轮，副万国之翘首。则普天幸甚，何其乐
欤！臣等越自下才，欣逢上德，致百王之不致，闻亿载
之未闻。舞蹈之深，实百恒品。